DÔVODOVÁ   SPRÁVA

Všeobecná časť

Ministerstvo pôdohospodárstva Slovenskej republiky predkladá návrh nariadenia vlády, ktorým sa mení nariadenie vlády Slovenskej republiky č. 301/2003 Z.z. o princípoch ovplyvňujúcich organizáciu veterinárnych kontrol zvierat vstupujúcich na územie Slovenskej republiky z tretích krajín, podľa § 2 ods. 1 písm. k) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení zákona č. 207/2002 Z. z. a na vykonanie § 3 ods. 2 zákona č. 488/2002 Z. z. o veterinárnej starostlivosti a o zmene niektorých zákonov.

Nariadením vlády  č. 301/2003 Z. z. sa do právneho poriadku Slovenskej republiky prebrala  smernica Rady 91/496/ES z 15. júla 1991, ktorou sa stanovujú zásady organizácie veterinárnych kontrol zvierat vstupujúcich do Spoločenstva z tretích krajín a ktorou sa menia a dopĺňajú Smernice 89/662/ES, 90/425/ES a 90/675/ES ( Ú. v. ES, L 268, 24. 9.1991) v znení neskorších predpisov. 

Predloženým návrhom nariadenia vlády sa mení právna úprava vzhľadom na nadobudnutie účinnosti nariadenia Komisie (ES) č. 282/2004 z 18. februára 2004, ktorým sa zavádza doklad na účely deklarovania zvierat a vykonávania veterinárnej kontroly zvierat z tretích krajín, ktoré vstupujú na územie spoločenstva (Ú. V. ES, L 49, 19.2.2004) v znení nariadenia  Komisie (ES) č. 585/2004  (Ú. v. ES L 262, 14.10. 2003).

Návrh nariadenia nemá dopad na štátny rozpočet, na rozpočty obcí alebo vyšších územných celkov, životné prostredie, zamestnanosť a na podnikateľské prostredie. Návrh nariadenia je v súlade s Ústavou Slovenskej republiky č. 460/1992 Z. z. v znení neskorších predpisov, zákonmi a inými všeobecne záväznými právnymi predpismi. 

	Ministerstvo financií SR listom z 22. decembra 2004, číslo MF/15285/2004-81 oznamuje, že berie na vedomie, že návrh nariadenia nebude mať dopad na štátny rozpočet. 

Doložka zlučiteľnosti 
právneho predpisu
s právom Európskych spoločenstiev a  právom Európskej únie

1.	Navrhovateľ právneho predpisu: vláda Slovenskej republiky. 

      2.   Názov návrhu právneho predpisu: Nariadenie vlády Slovenskej republiky, ktorým sa mení nariadenie vlády Slovenskej republiky č. 301/2003 Z. z. o princípoch ovplyvňujúcich organizáciu veterinárnych kontrol zvierat vstupujúcich na územie Slovenskej republiky z tretích krajín v znení nariadenia vlády č. 499/2003 Z. z. 

3. Záväzky Slovenskej republiky vo vzťahu k Európskym spoločenstvám         a Európskej únii:
a Záväzky vyplývajú zo Zmluvy o pristúpení Slovenskej republiky k Európskej únii. Návrh nariadenia sa svojou problematikou dotýka Prílohy č. 2 Aktu o podmienkach pristúpenia, bod 6 - Poľnopospodárstvo, časť B I.- Právne predpisy v oblasti veterinárstva.

4.  Problematika návrhu právneho predpisu :
a) je upravená v práve Európskych spoločenstiev : 
v primárnej legislatíve, a to  
v Zmluve o založení Európskeho spoločenstva /v  znení zmluvy z Nice/

v sekundárnej legislatíve, a to:  
v smernica Rady 91/496/ES z 15. júla 1991, ktorou sa stanovujú zásady organizácie veterinárnych kontrol zvierat vstupujúcich do Spoločenstva z tretích krajín a ktorou sa menia a dopĺňajú Smernice 89/662/ES, 90/425/ES a 90/675/ES ( Ú. v. ES, L 268, 24. 9.1991) v znení neskorších predpisov
v nariadení Komisie (ES) č. 282/2004 z 18. februára 2004, ktorým sa zavádza doklad na účely deklarovania zvierat a vykonávania veterinárnej kontroly zvierat z tretích krajín , ktoré vstupujú na územie spoločenstva ( Ú.v. ES, L 49, 19.02.2004) v znení nariadenia Komisie  ( ES) č. 585/2004 zo dňa 26. marca 2004 ( Ú.v. ES, L 91, 30.03.2004)
            
d) nie je upravená v práve Európskej únie

    5. Stupeň zlučiteľnosti návrhu právneho predpisu s právom Európskych          spoločenstiev  a Európskej únie: úplná 

6.   Gestor (spolupracujúce rezorty) :
            Ministerstvo pôdohospodárstva Slovenskej republiky je predkladateľom a zároveň aj              gestorom.

7. Účasť expertov pri príprave návrhu právneho predpisu a ich stanovisko        k zlučiteľnosti návrhu s právom Európskych spoločenstiev a Európskej únie: 
      Bez účasti expertov 

Osobitná časť 

K bodu 1
Vzhľadom na novú právnu úpravu sa slovo transponuje nahrádza slovom preberá.

K bodu 2
Vzhľadom na novú právnu úpravu sa vypúšťa odkaz na prílohu č.7 a dopĺňa sa poznámka pod čiarou k odkazu 4a.

K bodu 3 
Vzhľadom na to, že Slovenská republika je dňom 1. mája 2004 členom EÚ, ustanovenia § 5 až 9 sa vypúšťajú. Z dôvodu, že predmetná problematika je upravená v Rozhodnutí Komisie 97/794/ES z 12. novembra 1997 a Slovenská republika ako členský štát toto rozhodnutie vykonáva priamo.

K bodu 4 
	Vzhľadom na novú právnu úpravu sa mení text ustanovenia. 

K bodu 5
Vzhľadom na novú právnu úpravu sa mení názov prílohy č. 1.

K bodu 6
Vzhľadom na novú právnu úpravu sa vypúšťa odkaz na prílohu č.7 časť B bod 6.

K bodu 7 
Vzhľadom na novú právnu úpravu sa mení poznámka pod čiarou k odkazu 1 prílohy 
č. 2.

K bodu 8
Vypúšťajú sa prílohy 4 až 6, ktoré boli prevzaté z Rozhodnutia Komisie 97/794/ES z 12. novembra 1997  a príloha č. 7 vzhľadom na priame uplatňovanie Nariadenia Komisie (ES) č. 282/2004 z 18. februára 2004. 

K Čl. II
Účinnosť nariadenia vlády sa navrhuje dňom 1. marca 2005.